Papersnake/gushiwen huggingface dataset:
次毛彦谟韵
傅察（宋代）

平生贵异不谋身，率道恂恂范伯孙。
巷有青衿来问道，家无赤脚可应门。
搞间曾叩苍龙阙，谠议终开日盖樽。
见说晚闻多妙教，悠悠浮世更堪论。
十一月十三日余主会夜泛东江分得桃字韵
陈烓（明代）

扁舟几度泛江皋，天纵清游属我曹。别渚尚开霜后菊，钓矶閒走石边螯。

诗情放浪成千首，雪色缤纷笑二毛。为语渔人莫惊讶，前溪不种武陵桃。
寄曼叔
韩维（宋代）

陟径幽园独杖藜，幽襟默与好风期。欲知何处思君切，正对红团野杏时。
送王检讨年丈以足疾辞归天台 其三
员兴宗（宋代）

幽情不作宦情薄，众足群知尊足存。收拾青鞋聊示病，踏鲲却遍水云村。
三君咏。狄梁公（仁杰）
高适（唐代）

梁公乃贞固，勋烈垂竹帛。昌言太后朝，潜运储君策。

待贤开相府，共理登方伯。至今青云人，犹是门下客。
□□长老住宁国光孝寺并题雪矶三绝
刘克庄（宋代）

去春蒙尹召，曾一泛湖光。
和靖应相笑，君房有许忙。
次韵和王令诒给谏移居 其二
缪沅（清代）

纱巾欹落夜堂边，自在能参法喜禅。熟睡乍回翻有味，生衣初喜亦堪怜。

惊栖三面巢枝鹊，长啸一声高柳蝉。竹坞斗茶人散尽，博山香炉半垆烟。
弹琴
刘文嘉（清代）

良夜调素琴，弦和指复柔。一弹声泠泠，再鼓心悠悠。

缓若片云停，急如三峡流。雍雍和鸣雁，泛泛不系舟。

松风起深谷，修篁响清秋。飘然凌云思，恍挟飞仙游。

聊以自怡悦，何必知音求。信哉欧公言，可以瘳幽忧。
绍兴二十八年祀圜丘 望瘗用《乾安》。
郊庙朝会歌辞（宋代）

谓地盖厚，阴翕而成。社稷群望，皆地之灵。肆求厥类，与阴俱凝。

视瘗于坎，以终其勤。
林文节参候帖赞
岳珂（宋代）

平甫之与荆公，盖当同而异，
而公则当异而同者也。当刺谒之相从，
以朋友之切磋，极兄弟之友恭。
使合同异之见，而惟是之归，
予知其必有以助善政于熙丰也。
刘大资挽词二首
陈与义（宋代）

一死公余事，由来虏亦人。
使知临难日，犹有不欺臣。
河洛倾遗愤，英雄叹后尘。
煌煌中兴业，公合冠麒麟。
寄昭武诸友
王遂（宋代）

荆州得士一人半，信矣苻坚取太多。
汗马已先驰峻坂，冥鸿犹有避云罗。
本心皎日千年在，外物青天一鸟过。
别后令名俱日起，倦予晞发向山阿。
九日言怀
令狐楚（唐代）

二九即重阳，天清野菊黄。近来逢此日，多是在他乡。

晚色霞千片，秋声雁一行。不能高处望，恐断老人肠。
简江国韩尉谢珍惠二绝
苏籀（宋代）

獠羞峦错儒庖溽，熊掌大嗤牛尾狸。
饫脔羊膀与驼蹠，芳辛咀噍半酣宜。
苏幕遮 不因师指，此事难知。道要玄微
潜真子（元代）

坎离根，铅汞始。看尽千章，难取希夷理。际会先生蒙妙旨。万卷皆通，别是心欢喜。有中藏，无内起。大纳乾坤，小入毫毛里。元始曾言如黍米。灵宝分明，始觉真端的。
中秋无月，宿青弋江，晓行新寒
杨万里（宋代）

新寒催我索衣裘，凉雨凄云摠是愁。
耐冷素娥今老去，夜来桂殿罢中秋。
春日幽居示仲固彦冲十绝
胡寅（宋代）

花事先从桃李来，海棠红杏即相催。
化工节度重重好，护得山丹最后开。
新凉书怀
陆游（宋代）

山川遗迹晋唐余，水竹相望许洛居。
一齿屡摇犹决肉，双眸虽洛尚耽书。
郊原夜夜驱耕犊，村店时时秣蹇驴。
客问若为娱老境？吾儿未与短檠疏。
酬别致用
元稹（唐代）

风行自委顺，云合非有期。神哉心相见，无眹安得离。

我有恳愤志，三十无人知。修身不言命，谋道不择时。

达则济亿兆，穷亦济毫厘。济人无大小，誓不空济私。

研几未淳熟，与世忽参差。意气一为累，猜仍良已随。

昨来窜荆蛮，分与平生隳。那言返为遇，获见心所奇。

一见肺肝尽，坦然无滞疑。感念交契定，泪流如断縻。

此交定生死，非为论盛衰。此契宗会极，非谓同路歧。

君今虎在柙，我亦鹰就羁。驯养保性命，安能奋殊姿。

玉色深不变，井水挠不移。相看各年少，未敢深自悲。
和运判张端秘丞戏题安阳郡园
韩琦（宋代）

垂杨阴里百花开，谁记当时任意栽。好事继逢贤太守，算无心望主人来。
雪霁登楼
李秉礼（清代）

兹晨雪初霁，虚室有余閒。登楼一以眺，万象皆澄鲜。

白日照荒一，豁然开远山。历历辨林麓，稍稍鸣幽泉。

斟酌情弥殷，俯仰神屡迁。惊风自北来，孤鸟没寒烟。

归云将暝色，消散惟空天。长歌伫明月，人境两萧然。
漓江军中柬袁仲符兵部
李云龙（明代）

月落行营晓角残，楼船无恙渡前滩。要从虎穴探奇去，时把龙泉倚醉看。

鹅鹳一呼江水立，旌旗双引白云寒。知君击楫心原壮，不信军中行路难。
陈丞以南安寨上所得二诗及到龙泉闻余戍地最
赵蕃（宋代）

郴州何许是，山远水仍多。
江徼重重栅，田夫户户戈。
雷同嗟不早，叹我亦奔波。
未必甘如此，而今敢谓何。
将至兰陵道中以远岫重叠出寒花散漫开为韵
李处权（宋代）

我如萍不根，有往而无返。
天涯与地角，孰能量近远。
故乡无巢归，流落岁时晚。
辜负平生心，何由见嵇阮。
慎邸赐诗送行恭和留别
易宗涒（清代）

王载王门久曳裾，草茅笔札愧相如。击铜东阁朝分韵，剪烛西堂夜校书。

俭腹每虚前席问，菲材多负筑台居。濒行尚订春初约，多恐疏慵赋遂初。
春日寄友人
黄裳（宋代）

青春可爱如才华，使人诗思如杨花。飘然去来不可系，又似春云霭然起。

惟人适性而乐生，子云闭户非其情。亦曾郊上为游人，两袖香风双眼明。

叶下莺莺儿女语，声声似唤游人住。忽睹狂蝶过他枝，一带深黄又飞去。

倒樽取醉花枝侧，我是主人春是客。胸襟不贮世俗事，酒力相攻易相失。

青铜三百惭子悭，乃至解佩穷清欢。

万事亨途谁满意，百年生计自开颜。樽前兀兀坐者谁，颓然醉倒春风间。

歌者自歌舞者舞，尘机不动天真閒。呼童伸笺走吟笔，醉字攲斜不能立。

楚狂韩子倾馀才，感春章句如花开。兕觥入手滔滔泻，此后摇毫如骏马。

数子苦醉俱分飞，夕阳含山空翠微。

乃自曲肱卧芳草，蝴蝶与周何所疑。红杏风来吹我起，黄粱成饭还多时。

醉亦如醒梦如觉，勿于四者分毫釐。聊与物化天地中，愿君与我閒相从。

郊上之游速为报，春风欲放桃花老。
故安定郡太夫人郭氏挽诗二首 其二
赵鼎臣（宋代）

卜葬开新兆，从姑返旧茔。二卿衔恤意，八座悼亡情。

蘋藻全抛却，松楸已种成。鱼轩相逐去，非复是平生。
读可翁閒坐偈
蒲寿宬（宋代）

夜久风浪息，骊龙弄颔珠。
水怪不敢动，明月满江湖。
夜闻鸣桹 其一
邹浩（宋代）

鸣桹声响五更初，恰似京城叩木鱼。梦里犹疑趁朝晚，几回惊起揽衣裾。
和陆学士夏日见寄
释重顯（宋代）

良牧归诗匠，雅风消郁蒸。
官清难滞爵，吏散远同僧。
棠对非烟合，仙槎碧浪乘。
因思穷万化，千古更无能。
无见
释绍昙（宋代）

色尘销尽眼头空，著得须弥山万重。不似灵云存鉴觉，被桃花换主人翁。
冬日
吴锡畴（宋代）

日薄霜清水见沙，水边偶到野人家。
满阶风叶浑慵扫，为爱深红似落花。
为冯丈登府作焦岛藏书图用其自题原韵
姚燮（清代）

人于天地等沙虫，乞佛呵名苦益工。文字中年消慧力，神仙大劫警罡风。

山灵涕笑云遮牖，剑气苍黄斗匿空。愧我零星愁愤什，珠囊签署一时同。
题李成山水
朱翌（宋代）

好山谁定识真形，着白山人眼最亲。
半夜忽闻遭有力，中书君召主林神。
高士咏·南郭子綦
吴筠（唐代）

子綦方隐几，冥寂久灰心。悟来应颜游，清义杳何深。
含响尽天籁，有言同鷇音。是非不足辩，安用劳神襟。
报恩寺
刘克庄（宋代）

一抹斜阳上缭垣，芜花满地柏阴繁。
城中客子闻钟去，独立空山听断猿。
同公载公实思伯登白云最高顶 其三
黎民表（明代）

沧凉初日上云楼，金地应悲露草秋。龙象岂知千仞换，江山虚草百年游。

岩前散发思高卧，石上看梅得暂留。为草远公能结社，东林岁晚一相求。
用前韵
张纲（宋代）

雪花吹面冻凌凌，客路艰危敢缓行。春酒可赊三日近，野梅初见一枝横。

伤时在处愁先满，讨贼无期梦自惊。谁解山东问消息，谢公应起为苍生。
礼密庵禅师塔
释梵琮（宋代）

绵里裹刀难近傍，饭中有药出闽乡。
至今怕饮山中水，我昔曾遭蠱毒伤。
挽张氏安
王庭圭（宋代）

母子未相识，哀号彻九穹。一生何敢望，万里忽相逢。

綵服旧儿戏，锦囊新诰封。悲歌满行路，千载想遗风。
野庵分题 香雾
史浩（宋代）

袅袅龙涎百和芳，须臾轻蔼遍兰堂。捧炉仙子云鬟湿，不学公超妖幻方。
即事和三江
顾清（明代）

尘沙日日起春阴，纵有红芳未许寻。正尔眼前怜蛱蝶，双飞无地不园林。
六年寒食洛下宴游，赠冯、李二少尹
白居易（唐代）

丰年寒食节，美景洛阳城。三尹皆强健，七日尽晴明。

东郊蹋青草，南园攀紫荆。风拆海榴艳，露坠木兰英。

假开春未老，宴合日屡倾。珠翠混花影，管弦藏水声。

佳会不易得，良辰亦难并。听吟歌暂辍，看舞杯徐行。

米价贱如土，酒味浓于饧。此时不尽醉，但恐负平生。

殷勤二曹长，各捧一银觥。
减字木兰花
赵彦端（宋代）

一年歌舞。还是花黄尊绿处。雨横风多。比似年时恨若何。

帘深酒暖。细雨斜风浑不管。只有黄花。欲近佳人鬓畔鸦。
次韵酬张商佐
刘弇（宋代）

跧迹青纶木不春，洗君眉宇海津津。江湖隔阔青螺梦，岁月飘零北固身。

俯仰未应羞彼俗，漱衔仍喜属吾人。嚼螯擘壳怀哉乐，又作秋风一笑新。
东壩以里沿岸人家皆对门植苇於小屿不晓其旨
岳珂（宋代）

岸傍几曲住人家，浅屿排门种荻花。
纵使秋声常索索，断无司马听琵琶。
春景 其二 小水细通池
刘辰翁（宋代）

小小回堤水，花阴寸步随。细难为灌圃，长是曲通池。

乳窦仍从出，云根触处滋。又添晴滴沥，欲涨碧涟漪。

新绿常如雨，流红未见诗。昆明鲸背浅，尽日絮沟迟。
过严先生钓台
叶子奇（明代）

君为利名隐，我为利名来。
羞见先生面，黄昏过钓台。
寄伯兄 其一
陶金谐（清代）

马磨文休已足悲，兼闻卧病叹仳离。愁多各值花开日，梦远平仳月堕时。

瘴地一官怜索莫，骥心千里暂栖迟。临淮壁垒须重振，莫道齐师鼓再衰。
和边城秋气早
李义府（唐代）

金微凝素节，玉律应清葭。边马秋声急，征鸿晓阵斜。

关树凋凉叶，塞草落寒花。雾暗长川景，云昏大漠沙。

溪深路难越，川平望超忽。极望断烟飘，遥落惊蓬没。

霜结龙城吹，水照龟林月。日色夏犹冷，霜华春未歇。

睿作高紫宸，分明映玄阙。
别蕲县尹二首 其二
朱晞颜（宋代）

吹箫台上客，来此惜分携。别泪多兼酒，行囊半是诗。

篮舆乘晓月，野饭煮秋葵。应忆栖栖者，山阳夜笛悲。
学馆閒题
宋伯仁（宋代）

据见定时俱是足，苦思量处便成痴。
请君打退閒烦恼，啜粥烹花细和诗。
孤山远眺 其一
恽格（明代）

振衣空翠里，怅望水天隈。百谷秋涛壮，千帆夕照来。

竹深山径合，云尽海门开。无限登临意，忧时赋《七哀》。
贺王纯臣
刘敞（宋代）

昔者岩穴客，多随辟书起。荣名耀山泽，高阁下闾里。

此道不复振，此时竟已矣。不图廷中贤，有意及之子。

十年困乡书，三黜竟不仕。一朝遘知音，籍籍到天耳。

穷通谅有数，自古多若此。年华犹未晚，富良方自治。

伐木情所深，弹冠坐增喜。请歌反招隐，以激南州士。
市行
方回（元代）

徒步无车马，颓然一秃翁。
早班朝士底，还杂市人中。
所向都非旧，焉能独不穷。
否臧元自在，芳秽未俱空。
挽淮东丘升抚干
刘克庄（宋代）

子美曼卿流，远携书剑游。
惜攀丹桂晚，勇赴白檀秋。
尚喜前筹壮，聊纾左衽忧。
时危奇士夭，无泪可供愁。
雨止
韦骧（宋代）

雨止单蹊步可通，寻春天气似迎逢。山花有意飘行盖，野水无情照瘦容。

挈榼竟难成独饮，抽毫犹得当朋从。逡巡且尽今朝兴，数阖归来趁暮钟。
四月十五月食半轮
邓云霄（明代）

明明三五夜，正好舞霓裳。何处麒麟斗，翻为蟾兔伤。

宝奁愁半掩，桂影澹无光。可是嫦娥懒，才成半面妆。
女冠子 其一
李珣（五代）

星高月午，丹桂青松深处，醮坛开。金磬敲清露，珠幢立翠苔。

步虚声缥缈，想像思徘徊。晓天归去路，指蓬莱。
次铁厓先生和阿春氏春愁诗韵
袁宗（明代）

日高斗帐朝慵卧，胡蝶双飞绣帘过。
庭空花片蜂蜜成，槛落香泥燕巢破。
素罗便面题两行，烧药幧头篸一个。
清明过却不成妆，梅子枝头豆来大。
浮邱八景 其一 紫烟楼
杨茂先（明代）

缥缈仙家十二楼，丹炉伏火紫烟浮。函关路隔知多少，真气浑如在上头。
度凤凰岭次董叔重韵
程洵（宋代）

连山翳寒云，孤松秀巍岭。松吟石漱水，山露髻撑顶。

我行亦何事，岁晏苦凄冷。频有同心人，哦诗味隽永。
久雨见月
强至（宋代）

千门却灯烛，久雨爱冰轮。
愁眼开今夕，清光对故人。
更长频侧帽，望极反沾巾。
几为浮云掩，行藏类此身。
雨中花令（吴兴道中，颇厌行役，作此曲寄武林交旧）
周紫芝（宋代）

山雨细、泉生幽谷，水满平田。雪茧红蚕熟后，黄云陇麦秋间。武陵烟暖，数声鸡犬，别是山川。

嗟老去、倦游踪迹，长恨华颠。行尽吴头楚尾，空惭万壑千岩。不如休也，一庵归去，依旧云山。
霜
徐夤（唐代）

应节谁穷造化端，菊黄豺祭问应难。红窗透出鸳衾冷，

白草飞时雁塞寒。露结芝兰琼屑厚，日干葵藿粉痕残。

世间无比催摇落，松竹何人肯更看。
金缕曲 六月十六夜日望楼对月
王鹏运（清代）

此夕真无价。俯危楼、罗云四卷，玉檠高挂。袢暑人閒销欲尽，凉玉未秋先借。

又银汉、沈沈西泻。凝白阑干尘不到，是天然、爱酒能诗社。

令浩渺，最宜夜。

乘风敢拟游仙也。检尘襟、卅年缁素，暂时陶写。玉宇琼楼归路迥，高处清寒犹怕。

莫轻放、花閒三雅。狂态姮娥应见惯，倚商歌、漫惜知音寡。

看独鹤，正来下。
送李山人赴赵府兼寄谢茂秦
李佸（明代）

俱是淮王客，高攀桂树丛。
朱门投赵璧，绿酒醉春风。
雁尽江花老，人归海月空。
离情兼别意，邺下白头翁。
仙湖客舍同野望雨望两侄赋
何绛（明代）

客斋同此夕，寒雨欲三更。白发吾衰老，青年汝弟兄。

少孤能自立，早岁负才名。叹逝伤而父，终宵寐不成。
春日闲居 其一
法杲（明代）

夕阳微茫断桥暮，庵外何人问归路。鸟啼花落春复春，江山风归无闲人。

情闲直觉远山近，云到自然眉宇新。烟萝萧萧满春谷，山前芳草春复绿。

悄风犹急春尚寒，几树绿莺啼不足。啼莺却唤春草醒，如此茅庵怯春冷。

溪桥横绿不度人，溪口桃花卧桥影。花枝并笑云欲然，杖头云破留青天。

好山一步一回顾，千岩万壑今眼前。
寄黄鲁直
释灵源（宋代）

昔日对面隔千里，如今万里弥相亲。寂寥滋味同斋粥，快恬谈谐契主宾。

室内许谁参化女，眼中休去觅瞳人。东西南北难藏处，金色头陀笑转新。
次韵谭彦成学士早春五首
李弥逊（宋代）

风絮萦寒昼拥炉，枝头犹得暗香馀。
折来不拟供尊俎，静对悠然一榻书。
梅花绝句六首 其一
陆游（宋代）

几年不到合江园，说著当时已断魂。只有梅花知此恨，相逢月底却无言。
八声甘州•听唐韩如弹琴
沈谦（清代）

自钟期死后碎瑶琴，古调向人难。正张华石上，苏公泉侧，泪血斑斓。打叠移宫换羽，袖手且盘桓。谁在东江市，霹雳重弹。
最苦长门秋怨，可为予改操，白雪幽兰。奈无端五岳，膈上心间。但从来、读骚饮酒，问傍人、此意不相关。祇博得万山俱响，风急云翻。
舟中立夏日示章宝笙同年
袁翼（清代）

吹到炎风十里潭，岚光泼墨水拖蓝。乡音有客同吴下，春梦无拖别岭南。

茉莉香薰新苎袷，樱桃红入小筠篮。木鱼歌里渔郎饭，祭灶今朝饷麦蚕。
曲江早秋
白居易（唐代）

秋波红蓼水，夕照青芜岸。独信马蹄行，曲江池四畔。

早凉晴后至，残暑暝来散。方喜炎燠销，复嗟时节换。

我年三十六，冉冉昏复旦。人寿七十稀，七十新过半。

且当对酒笑，勿起临风叹。
哀羊裘为孙八赋
吴嘉纪（清代）

孙八壮年已白头，十年歌哭古扬州。
囊底黄金散已尽，笥中存一羔羊裘。
晨起雪渚渚，取裘覆儿女；
亭午号朔风，儿持衣而翁。
风声雪片夜满牖，殷勤自解护阿妇。
裘之温暖诚足珍，不得众身为一身。
吁嗟乎，长安天子非故人，羊裘冷落对邗水。
他年姓字齐严光，今日饥寒累妻子。
洞仙歌 其二 三用韵
吴潜（宋代）

冠儿遍簇，那时人消瘦。玉斝琼卮劝君酒。是清凉境界，露湿烟卮，香更重，非是沈檀合就。

四窗花满砌，争似家山，橙蟹将肥重回首。花亦为君怜，草木禽鱼，相思处、莫如乡旧。

更西风、溪莼与江鲈，想别墅樵渔，费他侦候。
子陵滩 其一
严粲（宋代）

西风吹雨暮江寒，想见当年独把竿。不是君王思故旧，何人知有子陵滩。
边上
齐己（唐代）

汉地从休马，胡家自牧羊。都来销帝道，浑不用兵防。

草上孤城白，沙翻大漠黄。秋风起边雁，一一向潇湘。
四安道中所见 其五
牟巘（宋代）

生怕秋虫稻把稀，腰镰争出傍晴辉。尻高首下泥中鹤，啄得黄云尽始归。
初冬何似公李伯襄诸子过观早梅分赋 其二
伍瑞隆（明代）

罗浮清梦后，愁寂几相思。花里同今夕，尊前即往时。

寒香风自远，幽恨月应知。预惜欢娱地，明年恐未期。
和主簿家兄赠别韵
白玉蟾（宋代）

接耳交肩话绮疎，扶摇九万此南图。
对床风雨人皆有，协韵埙箎我独无。
偶尔诗家鸿雁行，为今酒岛鹡鴒徒。
情知一舸鸱夷去，临欲出门灯影孤。
古意四首 其三
方一夔（宋代）

秦皇灭诸儒，若人媚幽独。偶来得名山，依山结茅屋。

希声陶淳风，无意蕲绝俗。儿孙日以远，几见碧桃熟。

渔郎从何来，延缘寒溪绿。兹游窥天秘，平生未经目。

颇见有此容，父老邀我宿。清谈略晋魏，世路嗟翻覆。

淹留信可乐，离念苦羁束。幡然理回棹，瑟瑟风吹足。

往来记行迹，溪路三四曲。机心不自閟，何事惊麋鹿。

回首不逢人，白云渺空谷。
鹊桥仙（戊戌生朝）
刘克庄（宋代）

金风淅淅，银河淡淡，长少群贤毕会。平生心事麹生知，怪此夕、毕毕相对。

玄花生眼，新霜点鬓，不肯遮藏老态。人间何处有仙方，擘划得、二三百岁。
颂古五首
释达观（宋代）

惯弄瑶琴与琵琶，清音历历遍天涯。
堪嗟不入聋人耳，空使西山月又斜。
平番城楼秋望
牛运震（清代）

徙倚穷秋眺，高楼接大荒。雪明关岭白，风黯塞云黄。

斥堠连哀草，村墟带夕阳。乡心逐归雁，历落不成行。
和南宗上人高韵就呈可庭山主诗
成廷圭（元代）

老去喜逢方外友，一庵潇洒阖闾城。野猿挂树窥行道，山鸟当窗候出鸣。

空界可能容我醉，新诗一复见君情。维摩示疾今朝起，拭目街头看太平。
入蜀至左绵路次水轩暂憩
石介（宋代）

水轩聊得恣吟哦，拂拭衣裳尘土多。蜀道三千里巇险，宦途五土驿风波。

暂休又作故山梦，閒唱还成劳者歌。几斗米牵归未得，空怜满眼是烟萝。
梅下洗盏酌台红感旧
舒岳祥（宋代）

天台红酒须银杯，清光妙色相发挥。
翁髹玉石岂不雅，君第酌之庆自知。
我有银杯何所宜，恕斋惠我前朝得。
今朝翁酒竟茫然，梅花万里人南北。
四明山诗。过云
陆龟蒙（唐代）

相访一程云，云深路仅分。啸台随日辨，樵斧带风闻。

晓著衣全湿，寒冲酒不醺。几回归思静，仿佛见苏君。
过太康县此路入亳州云是先帝昔东幸时驰道也马上口占行二十里成三十韵
刘攽（宋代）

维昔东巡狩，天王景宅朝。金椎隐驰道，象载下招摇。

吕应青云近，关迎紫气遥。旄头前诏羿，陪乘后征侨。

奉引三司肃，中坚万马调。旂常乱辰象，剑佩杂琼瑶。

多士和相让，诸侯贵不骄。海神来积雪，仙驭会祥飙。

象帝初观妙，犹龙此见谯。强名大朴著，将隐德音昭。

上善泉仍洁，知常桧后凋。虚心明左契，闻道首参寥。

绛节宾閒馆，璇宫盛绮寮。洞天留白日，书法秘青霄。

瑄玉严禋祀，歌童采夜谣。众神如向座，佳气郁通宵。

陇麦闻重秀，房芝搴紫苗。醴泉甘愈疾，舞凤乐仪韶。

举翼王乔𤉱，排云子晋箫。颂釐知简简，奏赋欲飘飘。

丽泽惊雷雨，鸿恩霈蓼萧。百年皆就见，比屋幸宽徭。

牧马犹如隗，封人预祝尧。欢声喧望幸，旧里不崇朝。

万域车书混，重明祲沴消。鼎成因脱屣，桑变忽观潮。

云雾常疑祀，衣冠祇葬桥。藏书思柱史，问远谬祈招。

跃马遵遗辙，谈王就采樵。生迟千一旦，无所效刍荛。
途问伍
许月卿六（宋代）

乍雨乍晴寒食候，半花半蕊山礬香。
老农甚喜天意好，日暖今年不冻身。
秋兴 其一
姚浚昌（清代）

碧鸡金马自天开，吴舶黔賨万里来。铁索有桥通佛国，金沙无水洗滇灰。

艰难表疏思雄略，险峻江山养异才。回首昔年觞咏地，卧龙跃马不胜哀。
辨诈
韦骧（宋代）

远俗无知祗慕恩，凿山踰岭献麒麟。诸儒不用区区辨，多少难明伪似真。
汤评事衡水亭会觉禅师
皎然（唐代）

山侣相逢少，清晨会水亭。雪晴松叶翠，烟暖药苗青。

静对沧洲鹤，闲看古寺经。应怜叩关子，了义共心冥。
题养正图六十首 其五十八 常读论语
弘历（清代）

报罢读论语，普沆先后同。可谓识大体，更张非所工。

水旱日疏陈，太初尤醇忠。
古金城谣
周霆震（元代）

昆仑烈风撼坤轴，日车敛辔咸池浴。
六龙饮渴呼不闻，赤蚁玄蜂厌人肉。
荆襄弗支庐寿孤，江东扫地如摧枯。
忠臣当代谁第一？七载舒州天下无。
东南此地关形胜，天柱之峰屹千仞。
当年赤壁走曹瞒，天为孙吴产公瑾。
我公千载遥相望，崎岖恒以弱击强。
孤城大小二百战，食尽北拜天无光。
当关援剑苍龙吼，尽室肯污奸党手。
摧锋阖郡无生降，群盗言之皆稽首。
堂堂省宪罗公卿，建官分阃日募兵。
哀哉坐视无寸策，遂使流血西江平。
向来不晓皇穹意，名将南征死相继。
一时贪暴聚庸才，玩寇偷安饕富贵。
河流浩浩龙门西，燕山万骑攒霜蹄。
英雄暴骨心未死，去作海色催朝鸡。
玉衣飞舞空中见，太息孤忠鏖百战。
五陵元气待天还，睢阳谁续《中丞传》？
送清素禅者之金华
释重顯（宋代）

古策风高瓶浪阔，春云片段分清绝。
金盆后夜孤顶寒，去去谁同落残月。
汉武宫辞
薛逢（唐代）

汉武清斋夜筑坛，自斟明水醮仙官。殿前玉女移香案，

云际金人捧露盘。绛节几时还入梦，碧桃何处更骖鸾。

茂陵烟雨埋弓剑，石马无声蔓草寒。
明月照高楼
黄滔（唐代）

月满长空朗，楼侵碧落横。波文流藻井，桂魄拂雕楹。

深鉴罗纨薄，寒搜户牖清。冰铺梁燕噤，霜覆瓦松倾。

卓午收全影，斜悬转半明。佳人当此夕，多少别离情。
刘寺即事
刘爚（宋代）

不到兹山二十年，岂知重见旧山川。
烟深虽不见湖水，且看长空万里天。
听松楼落成
吴礼（宋代）

仙人自昔好楼居，黄鹤而今成故墟。
高架数椽悬碧落，歘听万故响空除。
白云伴向松窗宿，翠虯摩将石壁书。
长日怡然还自得，却疑有梦到华胥。
和何逢原寿母六诗 其一
何梦桂（宋代）

申国家庭作世程，教儿元不为肥轻。高堂鹤发需荣养，捧檄归来一笑生。
送黄寿老谒淮南贾制帅
李龏（金朝）

雪边行李别诗朋，诗教龙门在广陵。十里红楼明月夜，莫将新句让徐凝。
满江红 和岳忠武韵
李文缵（明代）

狩泣苍麟，叹盲左、书传未歇。空痛绝，王师帝佐，忠魂惨烈。

白草黄沙鸣塞雁，青霜紫电看秦月。望湖滨、顿首鬣封祠，同仇切。

国已破，耻谁雪；乱未已，恨难灭。幸孙曾尚在，蒸尝无缺。

灵武旋颁哀痛诏，干将犹带模糊血。卷纶竿、闲钓小桥西，心依阙。
到倪庵
陈著（宋代）

联袂西庵去，行清不厌深。
兰芳泛幽谷，松翠引长林。
石路傍山甃，涧源何处寻。
归途无所有，时听一猿吟。
欧桢伯馆夜别梁彦国还卢龙
黎民表（明代）

东阁多奇士，诸侯有辟书。岂知残岁别，仍卧茂陵居。

绝塞烧荒后，孤城雨雪馀。飘零今夜酒，难与故人疏。
有酒十章 其四
元稹（唐代）

有酒有酒兮黯兮溟，仰天大呼兮。天漫漫兮高兮青，高兮漫兮吾孰知天否与灵。

取人之仰者，无乃在乎昭昭乎曰与夫日星。何三光之并照兮，奄云雨之冥冥。

幽妖倏忽兮水怪族形，鼋鼍岸走兮海若斗鲸。河溃溃兮愈浊，济翻翻兮不宁。

蛇喷云而出穴，虎啸风兮屡鸣。污高巢而凤去兮，溺厚地而芝兰以之不生。

葵心倾兮何向，松影直而孰明。人惧愁兮戴荣，天寂默兮无声。

呜呼！天在云之上兮，人在云之下兮。又安能决云而上征，呜呼。

既上征之不可兮，我奈何兮杯复倾。
六言三首
韩偓（唐代）

春楼处子倾城，金陵狎客多情。朝云暮雨会合，

罗袜绣被逢迎。华山梧桐相覆，蛮江豆蔻连生。

幽欢不尽告别，秋河怅望平明。

一灯前雨落夜，三月尽草青时。半寒半暖正好，

花开花谢相思。惆怅空教梦见，懊恼多成酒悲。

红袖不干谁会，揉损联娟澹眉。

此间青草更远，不唯空绕汀洲。那里朝日才出，

还应先照西楼。忆泪因成恨泪，梦游常续心游。

桃源洞口来否，绛节霓旌久留。
上都诈马大燕五首 其二
贡师泰（元代）

棕榈别殿拥仙曹，宝盖沈沈御坐高。丹凤衔珠装騕䮍，玉龙蟠瓮注葡萄。

百年典礼威仪盛，一代衣冠意气豪。中使传宣捲珠箔，日华偏照郁金袍。
览梦得所藏李伯时画吴中三贤像因各书绝句·
赵楷（宋代）

西曲淅淅动高梧，目送浮云悟卷舒。
自是归心感秋色，不应高兴为鲈鱼。
蝶恋花（赠丁爽、丁旦及第）
王庭（宋代）

桂树新生都几许。兄弟骑龙，双入蟾宫去。一日两枝同折处。姮娥拍手都分与。

杨柳江头春色暮。白马青衫，两郡文章主。只恐远方难久住。高宗梦觉思霖雨。
卜算子·见也如何暮
石孝友（宋代）

见也如何暮。别也如何遽。别也应难见也难，后会难凭据。
去也如何去。住也如何住。住也应难去也难，此际难分付。
谒岳王观铁秦桧像二首 其一
王季珠（清代）

休提冤狱莫须有，但愿臣亡宋不亡。一片精忠千古鉴，槎枒松柏尽肝肠。
南山罗汉赞十六首
黄庭坚（宋代）

一身入定多身出，屈申臂顷四天下，如世箧藏诸有物，及以丝缕舞工木。
小儿赞叹或恐怖，耆老智者但袖手。
佛说神通方便力，度脱众生具功德。
梦断
徐夤（唐代）

梦断纱窗半夜雷，别君花落又花开。渔阳路远书难寄，

衡岳山高月不来。玄燕有情穿绣户，灵龟无应祝金杯。

人生若得长相对，萤火生烟草化灰。
吴待制挽词
楼钥（宋代）

东甬与宾兴，文闱赖主盟。
菲葑无下体，衣钵有门生。
剑佩今何处，樽罍空复情。
自慙无报所，老泪为君倾。
淳化中朝会二十三首 其六 又六变。
郊庙朝会歌辞（宋代）

干戚有司传，威容著凯旋。象成王业盛，役辍武功全。

兵寝西郊阅，书惟北阙县。圣神膺景命，卜世万斯年。
又和刘景文韵
苏轼（宋代）

牡丹松桧一时栽，付与春风自在开。
试问壁间题字客，几人不为看花来。
建溪十咏 其六 勤公亭
杨亿（宋代）

危亭压波面，屹若抃灵鳌。浮蚁酡颜数，飞鸿送目劳。

吏围披簿领，僧伴话风骚。何日登悬榻，州民刺有毛。
齐太庙乐歌十六首 其三 嘉荐乐
谢超宗（南北朝）

清思眑眑，閟寝微微。恭言载感，肃若有希。芬俎具陈，嘉荐兼列。

凝馨烟飏，分照星哲。睿灵式降，协我帝道。上澄五纬，下陶八表。
王俊臣尝从予游己未访别于庐陵群庠
曾丰（宋代）

师席我虚设，道机君饱参。
玄初疑若白，青卒过于蓝。
蚁战何伤北，鹏图不日南。
江皋离合思，烟与水相涵。
游金山作
多敏（清代）

水晶帘外绝尘气，铃语随风下界闻。小阁窗寒微有树，长江天远不留云。

春衫罗薄依松静，秋舫镫明隔水分。拈笔刻厓记游迹，下山归径入斜曛。
离京后作七首
张耒（宋代）

苹芷江边已五年，厌闻风浪打船舷。
南风萧艾荒凉野，时望高丘一慨然。
露兰
缪公恩（清代）

冰根碧叶杂荒芜，晓露迎晖缀宝珠。笑靥半含还半吐，素心皎皎濯醍醐。
春日遣兴二首
张耒（宋代）

日烘烟柳软于丝，桃李成尘绿满枝。
芳草有情随处好，落花无满信风吹。
关心伤感知何处，过眼芳菲能几时。
一病春来妨痛饮，遣愁惟有强裁诗。
同江邻几龚辅之陈和叔登吹台有感
梅尧臣（宋代）

在昔梁惠王，筑台聚歌吹。
笙箫无复闻，黄土化珠翠。
当时秦兵强，今亦归厚地。
我与诸贤良，举酒莫言醉。
曾谁问孟轲，空自有仁义。
满江红（傅相生日癸亥）
刘克庄（宋代）

江左惟公，争些子、吾其衽发。谈笑里、旄头泛扫，斗杓旋斡。投一粒丹元气转，下三数著输棋活。把晋朝王谢傅同看，谁优劣。

飞凯奏，清夔峡。蠲和籴，宽畿浙。有三千功行，待从头说。玉斝满斟长寿酒，冰轮探借中秋月。更慈帏、喜见凤将雏，添丹穴。
奉和圣製社日
晏殊（宋代）

天官考历占元日，浃宇祈农协盛时，
芟柞尚传周室颂，枌榆仍秩汉家祠。
三农普遂耕耘乐，万象均承雨露滋。
推策授人敷景化，穰穰喜贶亿年期。
芝城寄女 其一
方孟式（明代）

莫问花开花落时，幽芳不必斗浓枝。昼长无事香销篆，朝诵《楞严》暮诵《诗》。
声有余痛
徐渭（明代）

十年前与一相逢，光景犹疑在梦中。
记得当时官舍里，熏风已过荔枝红。
过稠上人院
姚合（唐代）

清羸一饭师，闲院亦披衣。应诏常翻译，修心出是非。

雪中疏磬度，林际晚风归。蔬食常来此，人间护净稀。
代谒张别驾
姚勉（宋代）

放浪江湖已几年，袖携长剑倚天边。
草庐不见蜀诸葛，采石谩思唐谪仙。
虎穴未能酬素志，龙门端合谒时贤。
乡邦幸有乖崖在，庶许诸生学李畋。
题上清宫
王之望（宋代）

一径缘云彻一台，玉楼银阙冠崔嵬。
连峰衮衮从天下，迥野茫茫匝地开。
晓日重溟红浪涌，夜灯千岭瑞光来。
却归下土人应怪，身自瑶池阆苑回。
颂四宾主
释印肃（宋代）

宾中宾，借钱沽酒设狂人。
常常负债无依倚，谤教虚招地狱因。
题无疵庵
李处权（宋代）

身无累则佚，心无营故乐。
舍外而取内，此味初不薄。
使君蚤闻道，观妙契独觉。
不即仍不离，无止亦无作。
庵如大圆镜，万象含虚廓。
檐空看云归，窗静闻雨落。
惟良二千石，分忧得此托。
蕴真惬所寓，俯仰成今昨。
城南隅山池春中田袁二公盛称其美夏首获赏果…故有此咏
张九龄（唐代）

忆昨闻佳境，驾言寻昔蹊。非惟初物变，亦与旧游暌。

幽渚为君说，清晨即我携。途深独睥睨，历险共攀跻。

林笋苞青箨，津杨委绿荑。荷香初出浦，草色复缘堤。

乐处将鸥狎，谭端用马齐。且言临海郡，兼话武陵溪。

异壤风烟绝，空山岩径迷。如何际朝野，从此待金闺。
壬子十一月二十九日时雪方洽
韩琦（宋代）

近腊犹悭六出繁，忽惊盈尺及民宽。万方蒙泽人人贺，通夕无风阵阵乾。

危石盖深盐虎陷，老枝擎重玉龙寒。欲知灵鹫银为界，试陟高楼一望看。
谢王使君
赵蕃（宋代）

卧痾衡茅下，谁顾疾作门。
忽传故人书，犬吠鸡争喧。
书陈使君贤，有好罔不惇。
念子药物须，万钱致深恩。
我未谒使君，此馈曷见存。
是风久寂寥，当于古人论。
亟起欲下拜，展转足但扪。
事殊送酒家，孤负老瓦盆。
食粥已数月，政类颜平原。
呼僮籴新粳，洗甑汲井浑。
邻蔬价不二，取足充盘飧。
岂止饱妻孥，自可留弟昆。
聊宽口腹累，姑置襦袴温。
惟我困流落，寄迹无田园。
东南数十州，遍走如乞墦。
今者属有役，病缚不得奔。
几思出入劳，复虑霜雪繁。
使君傥思惠，兹又何足言。
屡将入城府，跼蹐驹在辕。
因风道感谢，情至笔载援。
杨柳枝
刘禹锡（唐代）

凤阙轻遮翡翠帏，
龙墀遥望□尘生。
御沟春水相辉映，
狂杀长安年少儿。
春女怨
蒋维翰（唐代）

白玉堂前一树梅，今朝忽见数花开。
几家门户寻常闭，春色因何入得来。
西江月（赋红白二梅）
汪莘（宋代）

红白虽分两色，清香总是梅花。早春风日野人家。相对伯夷柳下。

爱影拈将灯取，惜香放下帘遮。长安如梦只堪嗟。乐此应须贤者。
新开棋轩呈元珍表臣
欧阳修（宋代）

竹树日已滋，轩窗渐幽兴。
人间与世远，鸟语知境静。
春光霭欲布，山色寒尚映。
独收万籁心，于此一枰竞。
满庭芳
胡翼龙（宋代）

秋彻檐花，吟苦砚海，日长多费茶烟，怀芳心苦，持此过年年。雨外飞红何许，应流到、采绿洲边。销凝处，别离情绪，正是海棠天。

吹花题叶事，如今梦里，记得依然。料归来、莺居春后，燕占人先。谁念文园倦客，琴空在、懒向人弹。愁何极，楚天老月，偏是到窗前。
望赋附宫人忆月之歌
刘禹锡（唐代）

张衡侧身愁思久，王粲登楼日回首。不作渭滨垂钓臣，羞为洛阳拜尘友。
以云里帝城双凤阙雨中春树万人家为韵集古十四绝为户部白玢郎中题画 其八
程敏政（明代）

终日戚戚思羁旅，晓来时有流莺语。

马上谁家白面郎，沾衣欲湿杏花雨。
画堂春·落红铺径水平池
秦观（宋代）

落红铺径水平池，弄晴小雨霏霏。杏园憔悴杜鹃啼，无奈春归。
柳外画楼独上，凭栏手捻花枝，放花无语对斜晖，此恨谁知？
春帖子词
苏轼（宋代）

草木渐知春，萌芽处处新。
从今八千岁，合抱是灵椿。
真州听角
赵庚夫（宋代）

画角听时恨最深，戍楼偏在女墙阴。
声寒恐有新霜落，意远未随红日沉。
凉月一天孤雁影，秋风万里狂夫心。
连宵只解搜诗意，哀怨何曾动羽林。
遣兴
陆游（宋代）

绿发凋零白发多，山林未死且婆娑。
无端忤俗坐狂耳，甚欲读书如嬾何！雨过乱蓑堆野艇，月明长笛和菱歌。
此中得意君须领，莫爱车前印几窠。
西山兰若试茶歌
刘禹锡（唐代）

山僧后檐茶数新，春来映竹抽新茸。宛然为客振衣起，

自傍芳新摘鹰觜。斯须炒成满室香，便酌砌下金沙水。

骤雨松声入鼎来，白云满碗花徘徊。悠扬喷鼻宿酲散，

清峭彻骨烦襟开。阳崖阴岭各殊气，未若竹下莓苔地。

炎帝虽尝未解煎，桐君有箓那知味。新芽连拳半未舒，

自摘至煎俄顷馀。木兰沾露香微似，瑶草临波色不如。

僧言灵味宜幽寂，采采翘英为嘉客。不辞缄封寄郡斋，

砖井铜炉损标格。何况蒙山顾渚春，白泥赤印走风尘。

欲知花乳清泠味，须是眠云跂石人。
冬暖园中萱草蓊然海棠亦著花可爱作路浚井皆
陆游（宋代）

暖景变严冬，谁知造化功？少留萱草绿，探借海棠红。
筑路横塘北，疏泉小岭东。
欣然得佳处，忘却岁将穷。
喜雨再用前韵似丁大尹
王翰（唐代）

龙公倾雨洒愆阳，挽落银河万丈长。华委乱红沾晓砌，苔生新丈遍阴墙。

烟空洲渚蒹葭静，水满陂田䆉稏香。赖有琴堂贤守令，聊将诗句写荒凉。
喜同年屠朝宗都宪卜居正得宾之旧宅次韵
程敏政（明代）

几年离合诵停云，此日叨随燕贺群。名重柏台同鲍隶，寿期椿贺似茅君。

旧堂主尚多情在，新曲谁当善颂闻。谈笑不妨清漏促，帝城春色喜初分。
春雪和袁望回三首
王之道（宋代）

残岁连人日，同云暗海涯。
晨开才曭晃，暮集复交加。
野色铺霜缟，秋光散玉葩。
老夫僵不扫，稚子走争拿。
皎洁欺梅萼，严凝禁草芽，
饿彪迷旧宋，惊雁失圆沙。
有客方夸酒，何人欲斗茶。
南山歌禹甸，西国想毗耶。
弄日乌薪熟，围风翠幙遮。
岂知春霁好，万物动芳华。
大涤洞天留题 其四
倪允文（宋代）

洞里群仙总未逢，天风吹快去匆匆。儒仙元自留官府，傥借刀圭得圣功。
江城子 其二
秦观（宋代）

南来飞燕北归鸿。偶相逢，惨愁容。绿鬓朱颜，重见两衰翁。

别后悠悠君莫问，无限事，不言中。

小槽春酒滴珠红。莫匆匆，满金钟。饮散落花流水、各西东。

后会不知何处是，烟浪远，暮云重。
晓至园中忆诸弟、崔都水
韦应物（唐代）

山郭恒悄悄，林月亦娟娟。景清神已澄，事简虑绝牵。

秋塘遍衰草，晓露洗红莲。不见心所爱，兹赏岂为妍。
雪后荆林道中
圆至（元代）

冷风寒柳闭千门，柳外啼鸦聚晚群。残日晖晖烘雪气，徘徊半岭作晴云。
闻莺
王洋（宋代）

阶前芳草一尺齐，黄鹂始向林间啼。
一闻传声人失喜，驽马并间逢駃騠。
我思此鸟固妍好，人喜亦缘来不早。
若令春到便轻迁，厌听谁怜迹如扫。
正恐贪归有近期，三月丽景方舒迟。
园林上下弄晴书，羡汝语默真知时。
秃鸠墨鸟有何恶，每到天阴自酬酢。
妇翁诅骂儿弹射，恨不身随羽翰落。
戒汝一物莫汉嗟，金衣公子春为家。
汝无祸福咎亦浅，况异子鵩当日斜。
人间美恶有如许，且放黄鹂作娇语。
马家山
元璟（清代）

山脚山腰尽白云，晴香蒸处昼氤氲。天公领略诗人意，不遣花开到十分。
和刘后村梅花百咏
方蒙仲（宋代）

十分正色白为难，眼底红黄总热瞒。
安得云英挥玉杵，腊余为合返魂丹。
雨中和酬贾君宝
刘黻（宋代）

廉纤花雨送残春，不出书楼动数旬。
閒梦有鱼占乐岁，瘦形如鹤耐清贫。
漏欺白屋添苔晕，泽浊青林长树身。
惟忆西湖旧游夕，光风霁月几精神。
驱车上东门
佚名（两汉）

驱车上东门，遥望郭北墓。
白杨何萧萧，松柏夹广路。
下有陈死人，杳杳即长暮。
潜寐黄泉下，千载永不寤。
浩浩阴阳移，年命如朝露。
人生忽如寄，寿无金石固。
万岁更相迭，贤圣莫能度。(迭 一作：送)
服食求神仙，多为药所误。
不如饮美酒，被服纨与素。
织图二十四首 其二十 经
楼璹（宋代）

素丝头绪多，羡君好安排。青鞋不动尘，缓步交去来。

脉脉意欲乱，眷眷首重回。王言正如丝，亦付经纶才。
喜迁莺（乙未中秋同诸北客玩月于颍州之南楼）
李曾伯（宋代）

轻云暮卷，望澄空如水，千里一碧。菱镜冰悬，桂输玉碾，喜见中碧秋色。老蟾炯炯无翳，阅尽尘寰今昔，堪恨处，度霓裳曾到，长生宫阙。

坐客。休叹息。看此清光，天岂限南北。便好乘风，为持玉斧，修取山河如一。西湖旧时花草，会遣孀娥重识。从今去，举太平玩事，长如今夕。
河阳重九
毕仲游（宋代）

佳辰虽可重，无客共登高。蒸粉随粗饭，挼花对浊醪。

放歌元不解，拟赋亦徒劳。坐听儿童语，悠悠愧尔曹。
以露雾风烟月晴雨江山雪为题咏梅十首 其八
周巽（元代）

孤篷临暮渚，芳树倚寒江。水落碧沙浅，飞来鸥一双。
送查元章二首 其二
王十朋（宋代）

肝脑不自爱，精忠为上殚。危言犯颜易，直道立身难。

去国名逾重，还家迹始安。相将吾亦去，林下挂衣冠。
雨夜
吴融（唐代）

旅夕那禁雨，梅天已思秋。未明孤枕倦，相吊一灯愁。

有恋惭沧海，无机奈白头。何人得浓睡，溪上钓鱼舟。
次韵分生五首
陈著（宋代）

交不缘诗有密疏，诗能宣与此心初。
但从礼义中游戏，便是趋庭孔伯鱼。
过灵泉寺 其一
黄廉（宋代）

乌噪僧眠春昼迟，松阴楼殿日高时。入门未脱征裘立，拂壁先看学士诗。
临漳杂诗十首 其八
王祎（明代）

山秀英灵聚，溪清爽气开。水晶凝石髓，月彩耀珠胎。

珉紫裁为砚，犀花解作杯。最怜沙上草，颜色在根荄。
曹娥江
韩性（元代）

隔岸樯竿著暮鸦，待舟人立渡头沙。数拳顽石生云气，一半斜阳有浪花。
奉和颜鲁公真卿落玄真子舴艋之歌
皎然（唐代）

沧浪子后玄真子，冥冥钓隐江之汜。刳木新成舴艋之，

诸侯落之自兹始。得道身不系，无机之亦闲。

从水远逝兮任风还，朝五湖兮夕三山。停纶乍入芙蓉浦，

击汰时过明月湾。太公取璜我不取，龙伯钓鳌我不钓。

竹竿袅袅鱼簁簁，此中自得还自笑。汗漫一游何可期，

后来谁遇冰雪姿。上古初闻出尧世，今朝还见在尧时。
读黄文节公诗集书后
张琼英（清代）

天籁荡空虚，风骚豁门户。韩苏譬齐秦，李杜角晋楚。

代兴得涪翁，三驾复牛耳。蹠河巨灵掌，砉月老人斧。

海浴鹏噣褰，峡劈蚕丛阻。珠丝九曲引，石髓五色补。

空山瘦霜骨，僵竹卧龙虎。时涌梵王音，清泉杂风雨。

直证南宗果，讵独西江祖。七叶本一花，草堂实宗主。

性情植之根，苍雅藻其宇。真宰苟不存，敝帚成枯腐。

当时瓣香众，羊昙秀驹父。舍人实区区，祧苏以配杜。

一鹗岂不贵，颇厌喧百羽。吾道纷骑墙，知非公所许。

庐阜与峨岷，嶙峋相仰俯。或乃讥旁仄，索瘢到媌姱。

穷子诧珠金，蓝缕妒纂组。谁知良工心，惨澹阅千古。

惜哉六百年，传衣竟谁与。漫漶鄱阳本，寥落青袖谱。

新编北平校，面目复真睹。来者谅不诬，蒙姿实愧鲁。

天涯抱残箧，乡先见风矩。安得双井泉，为我浣肺腑。
秋风叹四首
吴潜（宋代）

谁将讼风伯，谓天懲雨师。
天阍几万里，聩聩安得知。
清明游张园桃李盛开独梅花一株尚未零落
释善珍（宋代）

傲寒开晚背时香，寻伴天荒地亦荒。
不觉春风红紫闹，老翁偷入少年场。
偈六十九首 其八
释道宁（宋代）

千圣不传，诸祖秘语。不惜眉毛，为君亲举。衲子抬眸，白云万里。
谒严先生祠 其五
李楩（明代）

话旧清宵两不猜，遐心空谷自徘徊。汉宫花草经灰劫，严氏江徘只钓台。

映雪晴岚邀客至，浴波水鸟瞰人来。一竿揭揭烽烟净，定策群公未易才。
舟中作
王十朋（宋代）

竟日舟行无一家，无边眼界只芦花。花中知有雁多少，为我传书到永嘉。
偈倾一百三十三首
释法薰（宋代）

巧尽拙出，水到渠成。
举足下足，十字纵横。
三千里外，已被南山换却眼晴。
题湖城县西道中槐树
吴融（唐代）

零落攲斜此路中，盛时曾识太平风。晓迷天仗归春苑，暮送鸾平指洛宫。

一自烟尘生蓟北，更无消息幸关东。而今只有孤根在，鸟啄虫穿没乱蓬。
广人谓取素馨半开囊置卧榻间终夜有香用这果
郑刚中（宋代）

素馨玉洁小窗前，采采轻花置枕边。
仿佛梦回何所以，深灰慢火养龙涎。
留题东屯诗四首
李壁（宋代）

千载风流表出师，帅龙山寺已题诗。
两贤心迹元无异，更谒东屯老拾遗。
苦热行
周麟之（宋代）

君不见浣花老翁初作掾，触热簿书尘满案。
坐曹束带总不能，但欲赤脚踏层冰。
又不见青莲居士金门客，懒摇白羽巾挂壁。
有时裸袒青林中，只知露顶洒松风。
二子英规凛千古，笔夺造化驱风雨。
如何避暑如避仇，叫呼竞作惊人语。
是身本与天地同，要当扪腹无弗容。
世间冷暖翻覆手，焉用夷隘惠不恭。
我方穷居度炎热，火云烁山金石裂。
一读清诗百念空。炯若冰壶浸明月。
病中止酒
杨万里（宋代）

平生万事轻，惟以酒自娱。
当其爱酒时，一日不可无。
老来因属疾，不饮五月余。
客饮我不羡，而况逢麴车。
见杯不思斟，见樽不思酤。
终日但清坐，此心长泊如。
只悟世人情，逐物非一途。
仕者嫮貂蝉，货者珍金珠。
赐泰嗤原贫，由勇诮孔迂。
何物其乐忧，何人定巧愚。
病後得反身，旷然同太虚。
其余君莫问，麴生尚可疏。
赠徐国谕
赵汝腾（宋代）

英英直气验操存，夜夜群书日灌园。
嫩不到城三十载，老犹落笔数千言。
吴公何敢轻招贾，徐穉兹来特访蕃。
衰拙迩来逢盛事，德星远远照朱轓。
赠京尹八首
袁燮（宋代）

上医医国岂无方，谠论扶持弱必强。
屹若中流为砥柱，男儿如此是真刚。
相和歌辞。王昭君三首
东方虬（唐代）

汉道初全盛，朝廷足武臣。何须薄命妾，辛苦远和亲。

掩涕辞丹凤，衔悲向白龙。单于浪惊喜，无复旧时容。

胡地无花草，春来不似春。自然衣带缓，非是为腰身。
赠张敏叔
徐积（宋代）

张子生平最多难，未老头毛白一半。头虽更白诗更清，正作诗一人莫唤。

头不肯转身不移，口中声调霜风凄。太清宫殿月明一，第一莫吹松竹诗。
夜游宫 其三 采莲回
贺铸（宋代）

翡翠楼高帘幕薄，温家小玉妆台。画眉难称怯人催。羞从面色起，娇逐语声来。
门外木兰花艇子，垂杨风扫纤埃。平湖一镜绿萍开。缓歌轻调笑，薄暮采莲回。
暮怀寄卿谋
尤侗（清代）

晚云何自横，独照悲秋客。倒景入林深，烟飞夜光白。

明月当天入，惊起空梁色。搔首步荒庭，暮影萧然只。

美人西一方，呼之不能出。我欲化明月，飞到南楼侧。

恐君高枕眠，未敢穿窗入。惟有草虫声，助予三叹息。

木末赛芙蓉，持赠长相忆。鸿雁几时入，仰对西风立。
降旨分别缓徵徐泗等处积欠诗以纪事
弘历（清代）

大课疏排始逭灾，惟廑田尚有污莱。登秋合是今年赋，积欠难教众力抬。

政拙催科尔休矣，心劳抚字我同哉。羲经损益频观象，留一分馀元气培。
胡子嬴庵中偶题
白玉蟾（宋代）

道人惯吃胡麻饭，来到人间今几年。白玉楼前空夜月，黄金殿几起春烟。

闲倾一盏中黄酒，闷扫千章内景篇。昨夜钟离传好语，教吾且作地行仙。
入邕州次静峰韵
翁万达（明代）

南郡观风去复来，山城水郭亦悠哉。乌云故与旌旗狎，堂署兼无簿岭堆。

奎聚辉煌依斗极，时来谈笑定风雷。居人漫拟棠阴地，相戒他年莫伐枚。
送富氏姊随夫闽南
戴亨（清代）

风裂蓬窗雪暗吹，残灯相对各含悲。正当朔漠饥寒日，况是冰霜离别时。

万里关山从此去，百年骨肉会无期。惊魂顷刻同杯酒，又听天街夜漏移。
秋蕊香·三径归来秋早
仇远（元代）

三径归来秋早。门外金铺谁扫。东篱不种闲花草。恼乱西风未东。霜华侵鬓渊明老。南山晓。啼红怨绿駸駸少。自采落叶英黄小。
秋集罢还途中作，谨献寿春公、黎公
韦应物（唐代）

束带自衡门，奉命宰王畿。君侯枉高鉴，举善掩瑕疵。

斯民本已安，工拙两无施。何以酬明德，岁晏不磷缁。

时节乃来集，欣怀方载驰。平明大府开，一得拜光辉。

温如春风至，肃若严霜威。群属所载瞻，而忘倦与饥。

公堂燕华筵，礼罢复言辞。将从平门道，憩车沣水湄。

山川降嘉岁，草木蒙润滋。孰云还本邑，怀恋独迟迟。
支硎山十二咏 其九 待月岭
谢晋（明代）

诗人一壶酒，待月升东岭。松壑起涛声，山风吹上影。
奉和昭明太子钟山解讲诗
刘孝绰（南北朝）

御鹤翔伊水，策马出王田。我后游祗鹫，比事实光前。

翠盖承朝景，朱旗曳晓烟。楼帐萦岩谷，缇组曜林阡。

况在登临地，复及秋风年。乔柯变夏叶，幽涧洁凉泉。

停銮对宝座，辩论悦人天。淹尘资海滴，昭暗仰灯然。

法朋一已散，笳剑俨将旋。邂逅逢优渥，托乘侣才贤。

擒辞虽并命，遗恨独终篇。
采桑子·辘轳金井梧桐晚
李煜（五代）

辘轳金井梧桐晚，几树惊秋。昼雨新愁，百尺虾须在玉钩。
琼窗春断双蛾皱，回首边头。欲寄鳞游，九曲寒波不泝流。(泝流 一作：溯流)
江郊
陆游（宋代）

白草江郊暮，青帘野店秋。
喧呼估船客，嵬峨饮家流。
老岂题桥柱，愁惟倚寺楼，更伤昏涩眼，烟际数归牛。
青阳县
汪彝铭（清代）

劳人恋晓衾，程途起戊夜。冈势复崚嶒，随溪上而下。

峭石插远空，一径通幽罅。晨曦动林端，葱翠光四射。

树多山不蛮，萧飒安知夏。青阳古陵阳，镇名尚凭藉。

峨峨九子山，陆地莲花化。此处怀诗仙，何年访书舍。
中秋对月有感
陶宗仪（明代）

我室曾烦月照帏，今年此夕认清辉。芳时一去无繇返，皓首同归与愿违。

谯漏声传人寂历，胡床影矗露霏微。碧霄如水连银汉，好洗浮生万事非。
二月道中效赵章泉体四首
包恢（宋代）

苦雨花无色与香，送春叶漫绿和黄。
蚕声百鸟飞鸣少，遽听催归叫夜长。
登北固楼诗
沈约（南北朝）

六代旧山川。
兴亡几百年。
繁华今寂寞。
朝市昔喧阗。
夜月琉璃水。
春风柳色天。
伤时为怀古。
垂泪国门前。
赠地理李生
马廷鸾（宋代）

昆仑宇宙一株石，拄地撑天日夜浮。
万古青山青未了，西风斜日黯凝眸。
探春令（赏梅十首）
赵长卿（宋代）

冰檐垂箸，雪花飞絮，时方严肃。向寻常摇曳，凡花野草，怎生敢向红绿。

江梅孤洁无拘束。只温然如玉。自一般天赋，风流清秀，总不同粗俗。
澄心亭
刘弇（宋代）

心本虚明亭更幽，亭澄心外复何求。高堂挂镜来斯照，素月流天翳尽收。

道力定僧堪默对，我忘吟客快冥搜。风痕不动玻璃软，十万人家一色秋。
和清江韩伯善
王义山（宋代）

世间利欲久胥沦，才有诗书不是贫。
三极经纶须是学，一毫愧怍便非人。
充之家国而天下，穷则江湖一钓纶。
寄语黄州王学士，不妨借我华阳巾。
水调歌头 与魏鹤台饮夫容洲，牟成甫用东坡
赵孟頫（元代）

行止岂人力，万事总由天。燕南越北鞍马，奔走度流年。今日芙蓉洲上，洗尽平生尘土，银汉溢清寒。却忆旧游处，回首万山间。客无哗，君莫舞，我欲眠。一杯到手先醉，明月为谁圆。莫惜频开笑口，只恐便成陈迹，乐事几人全。但愿身无恙，常对月婵娟。
题钓台对严氏楼三首
滕岑（宋代）

秋江不许一尘染，只有青山倒影寒。
我欲移家来住此，烦君先为斩鱼竿。
谢张先生出示铁笛
徐积（宋代）

南阳张老本仙才，铁笛其形亦怪哉。辄莫片时吹便已，凤凰非独待箫来。
春游五首 其四
邵雍（宋代）

人间佳节唯寒食，天下名园重洛阳。金谷暖横宫殿碧，铜驼晴合绮罗光。

桥边杨柳细垂地，花外鞦韆半出墙。白马蹄轻草如剪，烂游于此十年强。
入寿昌县界
葛立方（宋代）

一蹑寿昌境，山深溪水苍。
编柴作篱落，囊石当桥梁。
野店炊烟接，官涂松吹长。
石田能几棱，底用谷人忙。
早起
杨万里（宋代）

不分老铃下，苦来惊我眼。
要知甘寝处，最是欲明天。
未了公家事，难销月俸钱。
坐曹临讼罢，残烛正荧然。
余作探使以缭绫手帛子寄贺因而有诗
韩偓（唐代）

解寄缭绫小字封，探花筵上映春丛。黛眉印在微微绿，

檀口消来薄薄红。缏处直应心共紧，砑时兼恐汗先融。

帝台春尽还东去，却系裙腰伴雪胸。
江南谪居十韵
白居易（唐代）

自哂沈冥客，曾为献纳臣。壮心徒许国，薄命不如人。

才展凌云翅，俄成失水鳞。葵枯犹向日，蓬断即辞春。

泽畔长愁地，天边欲老身。萧条残活计，冷落旧交亲。

草合门无径，烟消甑有尘。忧方知酒圣，贫始觉钱神。

虎尾难容足，羊肠易覆轮。行藏与通塞，一切任陶钧。
仲冬冬至后
张嵲（宋代）

仲冬冬至后，逢从九地回。
去年逢逢在此寺，今年复向此寺逢。
逢来逢去无复见花草，但有东风刮地如惊雷。
人生七十能几时，四度逢逢只在斯。
祠官不复更递代，直若仓庾氏，
久任无年期。大农赋禄随官品，
丰俭由来皆有分。空尽天年在世间，
饥饱死生皆不问。癃老非才固应尔，
豪俊当年亦为此。谓非贬谪实累囚，
谓是归田犹禄仕。忆昔汉唐与本朝，
咸有自新及起废。如今岂无大眚及溥天，
不在他时洒心例。人生如寓年年老，
岁岁彫零人渐少。莫嫌四见魏唐逢，
尚得逢逢到华皓。祠官之设自何时，
闻是元丰宰相之所为。欲摈老成皆不用，
托於优假创斯规。当时弊政出一切，
岂谓疮疣后世遗。专宠持权事虽巧，
荣华宁得多时好。君不见金陵零落故相家，
一如寂寞韶阳庙。
过德孺池上二首
李处权（宋代）

谁堪秋热与春寒，北客南州有底欢。
酒熟但招吾辈饮，诗成莫与俗人看。
眼明白鸟清溪上，心折黄鹂碧树端。
口诵离骚手遮日，梦魂不敢到长安。
李文若季敌访余高安留连累日临行赠之
吕本中（宋代）

十年奔走风尘中，学殖不进身愈穷。梦断江南不得往，坐叹岁月如惊鸿。

君家政当匡庐路，时有僧行附书去。每念君家草堂好，便欲移家就君住。

当时气象已参差，今日情怀况迟暮。斯文未丧欲谁托，交游十人九不乐。

百川东下障狂澜，伯兄嶷然如断山。苍苍在上久无意，空使妙句留人间。

两季只今名籍籍，北方人士所未识。未歇中原胡马尘，且喜沙头风浪息。

高安相遇一长吟，盛夏苦雨成淫霖。顾我无能甘畎亩，如君岂合在山林。

豫章老矣栋梁在，莫厌它时斤斧寻。
月氏王头歌和杨铁崖
顾亮（明代）

月氏肉，碎如雪，月氏颅，劲如铁。快剑一斫天柱折，留取胡卢饮生血。

冒顿老魅呼月精，夜酌葡萄陇月明。鬼妻蹋地号我天，可汗天灵哮唬声嘶酸。

于乎，颅兮颅兮汝勿悲，我今酌汝金留犁。黔州都督有血顶，精魂夜夜溺中啼。
古剑
释智圆（宋代）

精刚经百鍊，可折不可柔。三尺青蛇活，一匣止水秋。

解截蛟龙青，能断佞臣头。下去苍生害，上除天子雠。

在昔埋酆城，精光射斗牛。雷焕张华辈，得之亦悠悠。

二贤既云亡，潭底化双虬。剑利人或爱，剑道人不求。

剑道如之何，达者惟庄周。
田园秋日杂与四首 其二
蒋山卿（明代）

板桥横浦直，篱舍傍堤斜。年熟村多酿，秋深菊始华。

溪鱼寒聚藻，田蟹夜行沙。野趣浑无厌，吾生即有涯。
石桥
郭茂倩（宋代）

石桥庵下少徘徊，雪暗松林拨不开。
坐久无人天向午，双乌飞上施生台。
秋日野望
张纲（宋代）

秋云来不断，野色浩无穷。兴逸烦襟外，诗成醉眼中。

怀乡看宿鸟，转物悟飞蓬。何日江南去，新鲈鲙箸红。
句 其一
王韶（宋代）

草堂旧集三千首，莲社遗踪七百年。
病中看经赠诸道侣
白居易（唐代）

右眼昏花左足风，金篦石水用无功。不如回念三乘乐，

便得浮生百病空。无子同居草庵下，有妻偕老道场中。

何烦更请僧为侣，月上新归伴病翁。
杂书示陈国佐胡元茂四首
陈与义（宋代）

巨源邦之栋，急士如拾珍。
定知柳下锻，远胜崔史陈。
绝交虽已隘，益见叔夜真。
士要虽衣食，求仁今得仁。
释之与王生，盛美俱绝伦。
吾评竹林咏，未可少若人。
钴鉧
沈辽（宋代）

余读子厚书，始闻钴鉧潭。榜舟西江下，振步愚溪南。

高下凌山阿，松篁蔽秋岚。土人识其地，古木森楩楠。

水深日波澜，此理亦易探。古木为钴鉧，土音正相参。

所记或不然，信书殊未甘。此公废已久，山水穷年耽。

造化毫楮间，浮实微相锬。幽心有默识，西归助清谈。
胡马游猎行
欧大任（明代）

胡天黯惨胡云黑，朔风万里飞沙砾。旄头昨夜北庭高，苍茫不辨祈连色。

单于大猎初合围，诸部引弓半鸣镝。倏而毳帐徙漠南，雪片吹来大如席。

严寒乍耸筋竿劲，小队中分羽旂直。大宛之种五花骢，合沓群驱电雷逼。

晼促蹄高踣铁青，鬣张騣礧连钱赤。貂帽猪靴大耳儿，萧梢射鹿名无敌。

跑空一箭忽向天，海东青游落双翼。此时此马甲胡中，赵家承旨传真迹。

俞公爱马兼爱画，恍逢汗血从西极。君不见水晶宫前日挥洒，神骏不在江都下。

中原何限叶公龙，谁如匹练吴门马。
送人还剡中旧居
陈䞇（明代）

短棹沿溪入，烟村带夕阳。山中春雨过，几许药苗长。
郭伋传(节选)
范晔（南北朝）

郭伋字细侯，扶风茂陵人也。伋少有志行，哀平间辟大司空府，三迁为渔阳都尉。王莽时为上谷大尹，迁并州牧。更始新立，三辅连被兵寇，百姓震骇，强宗右姓各拥众保营，莫肯先附。更始素闻伋名，征拜左冯翊，使镇抚百姓。世祖即位，拜雍州牧，再转为尚书令，数纳忠谏争。

建武四年，出为中山太守。明年，彭宠灭，转为渔阳太守。渔阳既离王莽之乱，重以彭宠之败，民多猾恶，寇贼充斥。伋到，示以信赏，纠戮渠帅，盗贼销散。时匈奴数抄郡界，边境苦之。伋整勒士马，设攻守之略，匈奴畏惮远迹，不敢复入塞，民得安业。后颍川盗贼群起，九年，征拜颍川太守。伋到郡，招怀山贼阳夏赵宏、襄城召吴等数百人，皆束手诣伋降，悉遣归附农。因自劾专命，帝美其策，不以咎之。后宏、吴等党与闻伋威信，远自江南，或从幽、冀，不期俱降，络绎不绝。

帝以卢芳据北土，乃调伋为并州牧。过京师谢恩，帝即引见，并召皇太子诸王宴语终日，赏赐车马衣服什物。伋因言选补众职，当简天下贤俊。帝纳之。始至行部，到西河美稷，有童儿数百，各骑竹马，道次迎拜。伋问：“儿曹何自远来？”对曰：“闻使君到，喜，故来奉迎。”伋辞谢之。及事讫，诸儿复送至郭外，问：“使君何日当还？”伋谓别驾从事，计日告之。行部既还，先期一日，伋为违信于诸儿，遂止于野亭，须期乃入。是时朝廷多举伋可为大司空，帝以并部尚有卢芳之儆，且匈奴未安，欲使久于其事，故不召。伋知卢芳夙贼，难卒以力制，常严烽候，明购赏。芳将隋昱遂谋胁芳降伋，芳乃亡入匈奴。二十二年，征为太中大夫，赐宅一区，及帷帐钱榖，以充其家，伋辄散与宗亲九族，无所遗余。
洛川怀古
刘希夷（唐代）

萋萋春草绿，悲歌牧征马。行见白头翁，坐泣青竹下。

感叹前问白，赠予辛苦词。岁月移今古，山河更盛衰。

晋家都洛滨，朝廷多近臣。词赋归潘岳，繁华称季伦。

梓泽春草菲，河阳乱华飞。绿珠不可夺，白首同所归。

高楼倏冥灭，茂林久摧折。昔时歌舞台，今成狐兔穴。

人事互消亡，世路多悲伤。北邙是吾宅，东岳为吾乡。

君看北邙道，髑髅萦蔓草。芳□□□□，□□□□□。

碑茔或半存，荆棘敛幽魂。挥涕弃白去，不忍闻此言。
感兴 其二
于石（宋代）

游鱼闻饵香，宁悟钩入口。不忍一朝饥，竟落渔人手。

捕雉必以媒，相呼欣得偶。失身罗网中，乃为媒所诱。

嗟哉二物微，智不料其后。飞潜一失所，虽悔复何咎。

矧为物之灵，而不慎所守。饥渴能害心，交游多卖友。
赠君俞茶盂
彭汝砺（宋代）

人心一何巧，得泥自山隅。运泥置盘中，百转成双盂。

粹质淹雪霜，清辉夺璠玙。精明绝隐匿，洁白无瑕污。

殷勤持赠君，意似生束刍。
史魏公寿
释宝昙（宋代）

西风九日又黄花，瑞霭朝来入相家。
四海几人深雨露，一身随相老烟霞。
拈花宗旨依黄檗，炼石工夫笑女娲。
再拜愿公千岁寿，莫辞沉醉是生涯。
尤文简公遂初堂
邹乾枢（清代）

荒基断础足凄凉，道是先生旧讲堂。早向东林推入室，晚于南宋号灵光。

一生著述源何远，四世丝纶泽更长。我亦斋心探道脉，每从祠下肃冠裳。
山中琴兴
俞紫芝（宋代）

野客调琴玉一枝，薰风滋味自家知。夜深断送鹤先睡，弹到山空月落时。
赠天台项方城
吴惟信（宋代）

天台山下住，萧散过平生。魂梦江湖阔，吟哦笔砚清。

客心云自在，人品玉分明。又向长安道，相逢话别情。
遣兴
杜甫（唐代）

骥子好男儿，前年学语时。
问知人客姓，诵得老夫诗。
世乱怜渠小，家贫仰母慈。
鹿门携不遂，雁足系难期。
天地军麾满，山河战角悲。
傥归免相失，见日敢辞迟。
虞美人·一从骨肉相抛了
黄舜英（宋代）

一从骨肉相抛了。受了多多少。溪山风月属何人。到此思量、因甚不关情。而今虽道王孙贵。有事凭谁济。自从今夜得媒言。相见佳期无谓、隔关山。
秦楼月
黎廷瑞（宋代）

花孤冷。海棠聘与花应肯。花应肯。海棠只是，无香堪恨。

香无却有仙风韵。能争几日芳期近。芳期近。东风何事，不留花等。
依韵和蔡天启任四明绝句三首时暂来四明便还
晁说之（宋代）

未识凉风宝殿西，宁惊海角有遗黎。
玉筝无日尝瑶柱，金马何人赏木犀。
再次韵简新第诸人
陈傅良（宋代）

行酒何如温太真，风流元不鄙钱神。
扁舟容我归来老，一子令人买得贫。
虽有群仙来月窟，欲扶衰力上霜旻。
吾今已定渔樵约，勋业烦公一辈人。
墨戏六首 其三 宿枝
李纲（宋代）

疏筠轻带粉，老叶饱经霜。试问枝头实，何年集凤凰。
和秀峰 其二
释慧空（宋代）

教意拈来作么看，唐言梵语不相干。更将祖意论同别，识取鸡寒与鸭寒。
喜照密闲实四上人见过
白居易（唐代）

紫袍朝士白髯翁，与俗乖疏与道通。官秩三回分洛下，

交游一半在僧中。臭帑世界终须出，香火因缘久愿同。

斋后将何充供养，西轩泉石北窗风。
送省玄上人归江东
许棠（唐代）

释律周儒礼，严持用戒身。安禅思剡石，留偈别都人。

雨合吴江黑，潮移海路新。瓶盂自此去，应不更还秦。
浣溪沙（访吴中朋友）
毛滂（宋代）

锦里无端无素书。长安秋晚忆家无。故人来此尚踟蹰。

旧事殷勤休忘了，老来凄断恶消除。小楼雪夜记当初。
又
释普岩（宋代）

妙在转处，密在汝边。
绘予面目，正中乖偏。
踏翻却谢郎船。不拨万象，
火冷灰寒。我有丰子分，
谁道不完全。十分狼藉难收拾，
微风吹动碧琅玕。
闲游四首 其四
陆游（宋代）

已破京尘梦，还寻剡曲游。戴星离古戍，冲雨憩山邮。

壁认曾题字，门横昔渡舟。经行固多感，随处寄悠悠。
句
赵希丙（宋代）

芭蕉自作抽书样，不与行人寄短愁。
辞名
明瓒（唐代）

三十年来独掩关，使符那得到青山？休将琐末人间事，换我一生林下閒。
灵应寺二首
邓肃（宋代）

松篁拥翠入云间，雅称高人卷道闲。
自是红尘飞不到，一溪流水绕青山。
闻道
田顼（明代）

闻道迷阳寇，东屯信不虚。
风云随战伐，天地日丘墟。
列峒分旗鼓，行营沓羽书。
哀哀荷殳者，汝业本樵渔。
绕佛阁 喜参同庵新建大悲楼
归淑芬（明代）

法云普覆，双溪水绕，新筑璀璨。高阁孤耸，一灯远映、梵音到花畔。

桂香又遍。招隐作伴，深坞幽境，时卧游玩。梦魂缭绕，鸿飞少芳翰。

病客最疏懒。暮唤莲莲涤古砚。还是检书、咿唔常目眩。

待腊尽春来，重赴禅院。此时登殿。缓步女丛林，积怀颇展。

绿阴堪听黄莺啭。
过白鹤寺
王柏（宋代）

小泊古兰若，双槠发旧柯。
山光浮夜气，柳色媚春波。
僧类胡孙瘦，农师盗伯多。
野人时间我，新守政如何。
宿螺山庵
李时勉（明代）

庵屋幽僻静无哗，十里青山一径斜。旧引泉流长绕涧，新移茶径正开花。

荒田草合多寒雀，旷野林稀少暮鸦。日夕相看谁是伴，清风明月与烟霞。
荣孝子泂泉出山
陆天仪（清代）

曾逢社集到香山，醉墨淋漓翠管斑。一去白云长饮泣，独依青冢竟忘还。

神游米芾烟峦外，身在坡仙梦想间。何意远公重握手，共来花下坐禅关。
鸡祸诗
高斯得（宋代）

君不见西汉初，永光年，当时鸡变祸连延。
冠距名将尊已成，坐令戚里倾中天。
那知千五百年后，咸淳之岁为续弦。
黑鸡两翅生五距，食辄伤人万口传。
家鸡尽缚向市卖，美味不敢登盘筵。
皆云黑鸡乃癸西，十二相属符昭然。
生不於他独於翅，盖言羽翼爪距全。
我欲攀龙报天公，无路可到明光宫。
安得尸乡祝鸡翁，为我用术禳其凶。
天子九九八十一万岁，免使真人白水还飞龙。
咏史八首 其七 唐玄宗妃杨贵妃
王佐（汝学）（明代）

渔阳动地鼓鼙声，虢国秦封斗粉城。谁为马嵬同驻马，莫随玉辇向西行。